Jong vrou geloof ná sy kop hou tydens kapingArgieffoto (Foto: Kent Williamson) ŉ 21-jarige vrou se flink denke en optrede het heel moontlik haar lewe gered tydens ŉ kaping in Lydenburg, Mpumalanga. Die verdagtes het Woensdag met hul Nissan NP200-bakkie glo opsetlik teen die Fortuner gebots waarin die vrou gery het met die doel om die voertuig te kaap. Ná die botsing het die verdagtes en die vrou uit hul motors geklim om die omvang van die skade te bepaal. Daar is ooreengekom dat hulle na die naaste polisiestasie sal ry om die voorval aan te meld. “Twee van die verdagtes het gesê hulle wil saam in die Fortuner tot by die polisiestasie ry onder die voorwendsel dat hulle nie die vrou vertrou nie,” het brig. Selvy Mohlala, polisiewoordvoerder, gesê. “Onderweg na die polisiestasie het die verdagtes ŉ vuurwapen uitgeruk en dit op die vrou gerig en haar beveel om met ŉ ander pad te ry.” Die vrou het ŉ vulstasie langs die pad gesien en haar kapers gesmeek om haar toe te laat om die badkamer te gebruik en hulle het ingestem. “Nadat sy uit die voertuig geklim het, het sy onmiddellik die aandag van omstanders getrek. Een van die verdagtes het uit die motor gespring en probeer vlug van die omstanders, terwyl die ander verdagte agter die stuur van die Fortuner gespring en weggejaag het.” Die verdagte wat te voet probeer vlug het, is deur omstanders vasgetrek. Die polisie is ontbied en ŉ vuurwapen is in sy besit gevind en daarop beslag gelê. Die verdagte is tydens die voorval beseer en is na ŉ hospitaal geneem vir behandeling. Daar is intussen met ŉ soektog na die ander verdagte begin. Inligting is ontvang dat die Fortuner in die rigting van Bapsfontein op pad was. Gemeenskapslede kon daarin slaag om die Fortuner voor te keer. Die verdagte is glo aangerand en het onderweg na die hospitaal aan sy beserings beswyk. Die Nissan-bakkie is ook gewaar en voorgekeer en die derde verdagte is in hegtenis geneem. Daar is vasgestel dat die bakkie verlede maand in Alberton gesteel is. Die twee verdagtes wat in hegtenis geneem is, kan volgens Mohlala moontlik met verskeie kapingsvoorvalle verbind word. Die verdagtes, 25 en 33 jaar oud, sal na verwagting Vrydag in die Mashishing-landdroshof verskyn.